Bashir Usman Tofa ko kuma Bashir Othman Tofa ɗan siyasa ne a Najeriya. Musulmi kuma Kanuri wanda ya taso a birnin Kano, Tofa shine ɗan takarar shugaban ƙasa na jam'iyyar National Republican Convention (NRC) a zaɓen da gwamnatin soja ta Ibrahim Babangida ta shirya a shekara ta 1993. Ya rasu a ranar 3 ga Janairun, shekara ta 2022 bayan gajeriyar rashin lafiya. An haifi Bashir Usman tofa a Kano a ranar 20, ga watan Yuni na shekara ta 1947. Yayi makarantar firamare ta Shahuci Junior primary school Kano, sai ya cigaba da karatu a makarantar City Senior Primary School a birnin na Kano. Tsakanin shekara ta 1962-1966 ne , ya halarci makarantar Provincial College Kano. Bayan kammala karatu a wannan makarantar ne ya fara aiki da kamfanin Royal Exchange Insurance tsakanin shekara ta 1967-1968. Daga shekara ta 1970 zuwa shekara ta 1973 ya je makarantar City London College Tofa ya shiga harkar siyasa ne a shekara ta 1977 lokacin da yayi Kamsila a mazabar Dawakin Tofa. Sai aka sake zabarsa mamba a majalisar jaha. A jamhuriya ta biyu ne Tofa ya zama sakataren jam'iyyar NPN a jihar Kano har na wasu lokuta.